**Natali Thanou** (Beograd, 6. januar 1983. srpski: Натали Тану/Natali Tanu, grčki: Νάταλι Θάνου, engleski: Natali Thanou) je grčko-srpska manekenka i pevačica.

Detinjstvo i mladost
--------------------

Rođena je 6. januara 1983. godine kao Natalija Šošo u Beogradu, u porodici profesora istorije u školi "25. maj" (danas O.Š. "Duško Radović"), Miroslava i ekonomiste Narodne banke, Ljiljane. Ima stariju sestru, Jelisavetu.

Interesovanje za sport, ples i muziku pokazuje već u ranom detinjstvu. Paralelno sa osnovnim i srednjim školovanjem aktivno se bavi muzikom (horskim i solo pevanjem) i sa horom nastupa na takmičenjima. Završila je 11. gimnaziju (danas Sportska gimnazija) u Beogradu. Sa 16 godina počela je da se bavi manekenstvom, a 1998. kao finalistkinja učestvuje u konkursu za Bazarovo lice godine. U to vreme prihvata nekoliko angažmana za modeling u muzičkim spotovima tada poznatih izvođača, i postaje član muzičke i plesne grupe sa kojom nastupa u zemlji i regionu. U Atini živi i radi od 2005. godine.

Karijera
--------

Godine 2006. formira bend i plesnu grupu "Dream Life" sa kojom nastupa po čitavoj Grčkoj.

U junu 2007. godine, na izboru za mis u organizaciji grčkog izdanja magazina Playboy osvaja titulu Playmate godine. Nakon osvajanja ove titule, raste joj popularnost i započinje njena javna karijera, modni angažmani i učešće na modnim revijama, kao i slikanje za brojne naslovne strane: Nitro, Maxim Srbija, Maxim Greece, Max, OK! Hello, i drugi.

Svoj prvi solo album objavila je 2008. godine, sa koga se kao posebno uspešna izdvojila numera "Why Not". U tom periodu snimila je i duetsku pesmu sa srpskim muzičarem i voditeljem Ognjenom Amidžićem u srpskoj i grčkoj verziji - "Kiša je padala" i "Νύχτα Καλοκαιρινή" (Letnja noć). Za ovu pesmu i nastup na festivalu Sunčane skale u Crnoj Gori 2010. godine dobili su nagradu za duet godine. U okviru turneje po Grčkoj, Natalija je tokom 2009. godine imala preko 40 nastupa.

2011. godine pojavljuje se na atinskoj pozorišnoj sceni V-stage, zajedno sa poznatom grčkom glumicom, Vanom Barbom, u mjuziklu "Crash".

2012. godine singl izdanje "Party in Mykonos" u saradnji sa muzičarem Rikom Bernaconijem i sa diskografskom kućom Planetworks postaje veliki hit i dospeva na prvo mesto top liste grčkog MTV-a. Video spot je snimljen na Mikonosu na Super Paradise Beach plaži, sa više od 3000 učesnika.

2014. godine pokrenula svoj modni brend kupaćih kostima Deep Sea Swimwear.

Tokom dosadašnje karijere, sarađivala je sa brojnim grčkim umetnicima na muzičkim scenskim nastupima, među kojima su i Nikos Ikonomopulos i Lefteris Pantazis.

Njena diskografska kuća Polymusic Records 2019. godine poslala je pesmu All Again Grčkoj radio-televiziji za takmičenje za predstavnika Grčke na Pesmi Evrovizije te godine, ali pesma nije izabrana.

U intervjuu iz 2019. godine za The 2night Show gostujući kod Grigorisa Arnautoglua, Natali se emotivno osvrnula na tradicionalno grčko-srpsko prijateljstvo, kao i na bombardovanje Srbije 1999. godine i svoje sećanje na to iskustvo, što je naišlo na veliki odjek u grčkim medijima.

Od 2018. godine Natali aktivno sarađuje sa brojnim modnim i kozmetičkim brendovima kao tzv. *brend ambasador*.

Diskografija albuma i singlova
------------------------------

* "Why Not", objavljen 2008. godine, izdavačka kuća "IMPACT"
* "Summer Night", objavljen 2010. godine
* "Kiša je padala" feat. Ognjen Amidžić, objavljen 2010. godine, izdavačka kuća City Records
* "I touch myself", objavljen 2012. godine, izdavačka kuća "Planetworks"
* "All again", objavljen 2019. godine, izdavačka kuća "Polymusic"
* "Party in Mykonos" feat. Rico Bernasconi, objavljen 2012. godine, izdavačka kuća "Planetworks"

Privatni život
--------------

Udata je za preduzetnika Dimitrisa Karelasa (2012.) sa kojim ima sina Arisa. Grčki mediji je često fotografišu sa sinom sa kojim provodi dosta vremena i pišu o njenoj posvećenosti porodici i detetu.

Spoljašnje veze
---------------

* Zvanični blog Arhivirano 2020-07-05 na Wayback Machine-u
* Instagram
* Apple Music

|  |  |
| --- | --- |
| Normativna kontrola Uredi na Wikidati | 
* MusicBrainz: 84862aba-27a8-472e-a0fa-cb9e1dc8c00b
* MusixMatch: Natali-Thanou

 |